Vier vas oomblikke nadat winkel beroof word | Maroela Media
Vier vas oomblikke nadat winkel beroof word
Die vier verdagtes kort nadat hulle in hegtenis geneem is. Foto: SAPD
Vier gewapende verdagtes is Dinsdag buite Viljoenskroon in die Vrystaat vasgetrek, oomblikke nadat hulle glo 'n klerewinkel op die dorp beroof het.
Lt.kol. Thandi Mbambo, woordvoerder van die polisie, het gesê 'n vrou het omstreeks 14:00 by die Viljoenskroon-polisiestasie ingehardloop en gesê die winkel word beroof. Twee polisiebeamptes wat aan diens was, sers. Khitshane Mokgothu en konst. Tselane Maine, het dadelik in Maine se persoonlike voertuig gespring om na die toneel te jaag omdat polisievoertuie nie by die stasie beskikbaar was nie.
"Die beamptes het die verdagtes se wit BMW 3-reeks motor op die R76 in die rigting van Kroonstad gesien en hulle agterna gesit. Die Kroonstad-polisie is intussen as versterking uitgeroep," het Mbambo gesê. Ongeveer 10km verder kon Mokgothu en Maine daarin slaag om die verdagtes te laat stilhou en hulle het dadelik al vier in hegtenis geneem.
"Die polisie het op die verdagtes se wegkommotor, drie vuurwapens, waarvan die reeksnommers afgevyl was, ammunisie, moetie, 'n bedrag kontant en verskeie selfone, wat uit die winkel gesteel is, beslag gelê," het Mbambo gesê.
Die vier verdagtes, tussen die ouderdomme van 25 en 42, sal binnekort in die Viljoenskroon-landdroshof verskyn op aanklagte van sakeroof en die besit van ongelisensieerde vuurwapens.
Vermiste Pta-man gevind
Knap gedaan – laat dit vir hulle 'n les wees.
Skitterend! Dis soos dit hoort!. Dankie, polisie van Viljoenskroon, dat julle julle werk doen. Sulke polisie sal ek ook ondersteun!
Veels geluk sers Mokgothu en Maine. Julle het nie geskroom om julle werk te doen nie.
Well done Viljoeskroon SAPS! Ons is trots op julle!
Heelduidelik het die man met die geel hemp nie die woorde agterop sy hemp verstaan nie, goeie werk polisie!